মার্কিন বিমান থেকে মাসুদুর রহমান ও মোহাম্মদ জগলুল নামে দুই মুসলিম যাত্রীকে নামিয়ে দেয়া হয়েছে। এরা দুজনই মার্কিন নাগরিক। পাইলট এই দুই যাত্রীকে নিয়ে উড্ডয়নে অপারগতা প্রকাশ করায় তাদের নামিয়ে দেয়া হয়। গত শুক্রবার আটলান্টিক সাউথইস্ট এয়ারলাইনসের ৫৪৫২ নং বিমানে এই ঘটনা ঘটে। মাসুদুর রহমান ও মোহাম্মদ জগলুল স্থানীয় আলেম। যুক্তরাষ্ট্রের টেনেসি অঙ্গরাজ্যের  মেম্মিস থেকে নর্থ ক্যারোলিনার শার্লটে যাচ্ছিলেন তারা। ইসলামের বিরুদ্ধে কুসংস্কার বিষয়ে উত্তর আমেরিকান ইমাম ফেডারেশনের সম্মেলনে বক্তব্য দেয়ার কথা ছিল তাদের। দুজনের পরণেই ছিল ইসালামি পোশাক এবং মুখে ছিল দাড়ি। বিমান থেকে নেমে মাসুদুর রহমান সংবাদমাধ্যমকে বলেন, পাইলট আমাদের দেখেই বিমান থেকে নামতে বলেন। তাদের বোঝাতে চেষ্টা করি আমাদের সবকিছু ঠিক আছে ও মালপত্র চেক করা হয়েছে। তারপরও পাইলট বলেন, না, না আমি তোমাদের নিয়ে বিমান ছাড়ব না। এ বিষয়ে রহমান বলেন, আমি নিজেও যুক্তরাষ্ট্রের নাগরিক। আমিও দেশের নিরাপত্তা চাই।  নাইন-ইলেভেনের পর যুক্তরাষ্ট্রের ইসলামভীতির কারণেই পাইলট এমনটা করেছে কিনা তা জানা যায়নি, তবে তার বিরুদ্ধে আইনি লড়াইয়ের প্রস্তুতি নিচ্ছেন ওই দুই আলেম।